เสนาฯล่อปันผล8% กู้แบงก์ซื้อที่ก่อนขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บิ๊ก SENA รอวันราคาหุ้นเหนือไอพีโอ เชื่อกำไรโตทุกปี 1020% มั่นใจปันผล 8% ดึงดูดนักลงทุน กู้ธนาคารใช้ซื้อที่ดินถูกเพิ่มมูลค่าทรัพย์สินยาว
น.ส.เกษรา ธัญลักษณ์ภาคย์ กรรมการและกรรมการบริหาร บริษัท เสนาดีเวลลอปเม้นท์ (SENA) เปิดเผยว่า ราคาหุ้นบริษัทยังต่ำกว่าราคาที่เสนอขายให้กับประชาชนเป็นครั้งแรก (ไอพีโอ) ที่ 1.98 บาท นับตั้งแต่เข้าจดทะเบียนในตลาดหลักทรัพย์แห่งประเทศไทย เมื่อวันที่ 29 ก.ค. 2552 ซึ่งต้องยอมรับว่า SENA เป็นบริษัทอสังหาริมทรัพย์ที่นโยบายของบริษัทและผู้บริหารไม่หวือหวา จึงทำให้ราคาหุ้นไม่หวือหวาเท่าบริษัทอื่น 
อย่างไรก็ตาม เชื่อว่าการที่บริษัทเน้นการจ่ายปันผลให้กับผู้ถือหุ้นอย่างต่อเนื่อง และมีรายได้เติบโตปีละ 1020% จะสร้างความมั่นใจให้นักลงทุน และในที่สุดก็จะสะท้อนมายังราคาหุ้นเอง 
“เป็นเรื่องยากที่จะตอบว่าบริษัทต้องใช้เวลาเท่าไรในการพิสูจน์กับนักลงทุนว่าบริษัทเป็นหุ้นที่มีปัจจัยพื้นฐานดีและมีการจ่ายปันผลต่อเนื่อง เราคงต้องให้ผลงานเป็นตัวพิสูจน์” น.ส.เกษรา กล่าว
ทั้งนี้ จากบทวิเคราะห์โบรกเกอร์ประเมินบริษัทน่าจะให้อัตราผลตอบแทนเงินปันผลสำหรับผลการดำเนินงานปี 2552 เฉลี่ย 8% หากพิจารณาจากราคาหุ้นไอพีโอ ซึ่งถ้าต่อไปบริษัทสามารถรักษาอัตราผลตอบแทนปันผลในระดับนี้ต่อไปทุกปี ก็น่าจะเป็นเหตุผลหนึ่งที่ทำให้นักลงทุนมั่นใจในบริษัทได้ ซึ่งบริษัทมีความสามารถในการจ่ายปันผลได้แน่นอน หากพิจารณาจากกระแสเงินสดจากการดำเนินงานในแต่ละปี 
น.ส.เกษรา กล่าวต่อว่า ในไตรมาส 3 ปีนี้ บริษัทจะมีอัตราส่วนหนี้สินต่อทุน (ดี/อี) เพิ่มขึ้นจากปัจจุบันที่ 0.5 เท่า แต่คงไม่ถึง 1 เท่า เนื่องจากบริษัทมีนโยบายซื้อที่ดินเพิ่มไว้ก่อนที่ราคาที่ดินจะปรับขึ้นตามอัตราเงินเฟ้อ และล่าสุดบริษัทได้รับวงเงินกู้จากธนาคารพาณิชย์ประมาณ 1,000 ล้านบาท 
“เรามองเรื่องซื้อที่ดินเป็นอาวุธสำคัญและยอมใช้เงินกู้จากธนาคารพาณิชย์เพิ่ม เพื่อเก็บที่ดินหวังสร้างมูลค่าเพิ่มในอนาคต โดยเรามีกลยุทธ์ดำเนินงานที่มีความเฉพาะและแตกต่างมากขึ้น”
สำหรับปีนี้บริษัทมีงบลงทุนซื้อที่ดินทั้งหมด 700 ล้านบาท และได้ใช้เงิน 100 ล้านบาท ซื้อที่ดินแล้ว 2 แปลง เตรียมก่อสร้าง โครงการบ้านเดี่ยวและคอนโดมิเนียม และอยู่ระหว่างเจรจาซื้ออีก 1 แปลง ซึ่งปัจจุบันบริษัทมีกระแสเงินสดที่ได้จากการดำเนินงานและการขายหุ้นไอพีโอไว้เตรียมไว้ซื้อที่ดิน 200300 ล้านบาท 
ด้านผลประกอบการปีนี้คาดว่า มีรายได้ 1,500 ล้านบาท หรือโตขึ้น 20% ที่คาดว่าปีที่ผ่านมาทำได้เกินเป้าหมายเล็กน้อยที่ 1,200 ล้านบาท โดยปัจจุบันมีงานที่รอรับรู้รายได้ 600 ล้านบาท